**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: BORBA PROTIV KORUPCIJE I IZBORNI SISTEM U REPUBLICI MAKEDONIJI**

**Datum: 21.03.2013.**

**Br.: Z-04/13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** ***istrazivanja@parlament.rs*.** **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[Koruptivna krivična dela u Krivičnom zakoniku Republike Makedonije 2](#_Toc352153032)

[Državna komisija za sprečavanje korupcije 3](#_Toc352153033)

[Zakon o sprečavanju sukoba interesa 6](#_Toc352153034)

[Izborni sistem Republike Makedonije 9](#_Toc352153035)

[*Sastav Skupštine* 10](#_Toc352153036)

[*Izborni zakonik* 11](#_Toc352153037)

[ *Državna izborna komisija* 12](#_Toc352153038)

[ *Pravo predlaganja kandidata* 13](#_Toc352153039)

[ *Izborna kampanja* 13](#_Toc352153040)

[ *Proglašavanje rezultata izbora i raspodela mandata* 14](#_Toc352153041)

[Zakon o lobiranju 16](#_Toc352153042)

Pravni okvir koji reguliše oblast borbe protiv korupcije u Republici Makedoniji čine Zakon o sprečavanju korupcije (**''**Služben vesnik na Republika Makedonija'', br.28/02, 46/04, 126/06 i 10/08, 161/2008 i 145/2010) i Zakon o sprečavanju sukoba interesa **(''**Služben vesnik na Republika Makedonija'', br. 70/07)[[1]](#footnote-1).

**Koruptivna krivična dela u Krivičnom zakoniku Republike Makedonije**

Krivični zakonik Republike Makedonije u Glavi 30 (Krivična dela protiv službene dužnosti), u članovima 357-358. definiše krivična dela potkupljivanja funkcionera nosilaca javnih ovlašćenja (primanje i davanje mita). Članovi 358-a i 359. definišu krivična dela davanja i primanja nagrade za protivzakoniti uticaj na osnovu službenog položaja ili uticaja (trgovina uticajem). Član 359-a definiše krivično delo protivzakonitog sticanja i prikrivanja imovine i prikrivanja porekla značajne materijalne koristi. Član 122. definiše značenje termina koji se koriste u Krivičnom zakoniku, a stav 4. ovog člana definiše koja se službena lica mogu smatrati učiniocima krivičnih dela u smislu ovog zakona.[[2]](#footnote-2)

(4) Kao službeno lice, kada je označeno kao izvršilac krivičnog dela smatra se:
a) predsednik Republike, ambasadori i drugi predstavnici Republike Makedonije u inostranstvu i lica koja imenuje predsednik Republike, funkcioneri koje bira ili imenuje Skupština Republike Makedonije i Vlada Republike Makedonije u Skupštini, Vladi, državnoj upravi, sudovima, Javnom tužilaštvu, Pravosudnom veću Republike Makedonije, Savetu javnih tužilaca Republike Makedonije i drugim organima i organizacijama koje vrše određene stručne, administrativne i druge poslove u okviru prava i dužnosti Republike, u jedinicama lokalne samouprave, kao i lica koja trajno ili povremeno vrše službene dužnosti u ovim organima i organizacijama;
b) državni službenik koji obavlja stručne, normativno-pravne, administrativne i nadzorne poslove u skladu sa Ustavom i zakonom;

v) ovlašćeno lice u pravnom licu kojem je zakonom ili drugim propisom donetim na osnovu zakona povereno vršenje javnih ovlašćenja, kada dužnost obavlja u okviru tih ovlašćenja, kao i lice ovlašćeno za zastupanje udruženja, fondacije, sindikata i organizacionih oblika stranih organizacija, sportskih udruženja i drugih pravnih lica u oblasti sporta;
g) lice koje obavlja određene službene dužnosti na osnovu ovlašćenja datog zakonom ili drugim propisima donetim na osnovu zakona;
d) vojno lice, kada su u pitanju krivična dela u kojima je takav izvršilac zvanično naveden;
f) predstavnik strane države ili međunarodne organizacije u Republici Makedoniji.

Prema članu 7. stav 1. Zakona o sprečavanju korupcije izrazi izbarani ili imenovani funkcioner, kao i drugo službeno lice, pravno lice, odgovorno lice u pravnom licu i lice koje obavlja posao od javnog interesa, koriste se u značenju određenom odredbama o značenju termina Krivičnog zakonika.

**Državna komisija za sprečavanje korupcije**

Državna komisija za sprečavanje korupcije[[3]](#footnote-3) (nadalje: Komisija) je ustanovljena na osnovu člana 1. stav 2. Zakona o sprečavanju korupcije(Služben vesnik na Republika Makedonija, br.28/02, 46/04, 126/06, 10/08, 161/2008 i 145/2010)**.** Državna komisija za sprečavanje korupcije (nadalje Komisija) je samostalna i nezavisna u izvršavanju svojih nadležnosti definisanih zakonom i ima status pravnog lica (član 47. Zakona o sprečavanju korupcije). To znači da samostalno obrazuje svoju stručnu službu i samostalno raspolaže svojim budžetom koji je stavka državnog budžeta. Komisija formira Sekretarijat kao službu za izvršavanje stručnih i administrativnih poslova u kojoj zaposleni imaju status državnih službenika, a na čijem čelu je generalni sekretar.

Komisiju čini sedam članova koje imenuje Skupština Republike Makedonije na period od četiri godine bez mogućnosti reizbora. Članovi Komisije su istaknuti stručnjaci u oblasti prava i ekonomije. Oni biraju predsednika Komisije sa jednogodišnjim mandatom bez mogućnosti reizbora. Komisija za svoj rad odgovara Skupštini. Članovi Komisije imaju status imenovanih lica i uporedo sa funkcijom na koju su imenovani ne mogu da obavljaju druge poslove izuzev poslaničke funkcije ( član 70. Zakona o sprečavanju korupcije). Sednice Komisije se održavaju barem jednom nedeljno i kvorum za rad čini prisustvo većine (više od pola od ukupnog broja) članova koji takođe odlučuju većinom glasova. Poslovnik Komisije uređuje način njenog rada.

U skladu sa članom 49. Zakona o sprečavanju korupcije,nadležnosti Komisije su :

- donošenje državnog programa za sprečavanje i kažnjavanje korupcije i Akcionog plana za njegovo ostvarivanje;

- donošenje godišnjeg programa i plana rada Komisije;

- daje mišljenja na predloge zakona koji se odnose na sprečavanje korupcije;

- pokretanje inicijativa u nadležnim institucijama u vezi sa kontrolom finansijsko-materijalnog poslovanja političkih partija, strukovnih sindikata, udruženja građana i fondacija;

**-** pokretanje inicijativa za vođenje postupaka pred nadležnim organom za razrešavanje, raspoređivanje, smenu ili primenu drugih mera u vezi sa odgovornošću izabranih ili imenovanih funkcionera, službenih ili odgovornih lica u javnim preduzećima i drugim pravnim licima koja raspolažu državnim kapitalom;

- pokretanje inicijativa za krivično gonjenje imenovanih i postavljenih funkcionera, službenih lica ili odgovornih lica u javnim preduzećima, javnim ustanovama i drugim pravnim licima koja raspolažu državnim kapitalom;

- vođenje postupka u slučajevima sukoba opšteg i ličnog interesa u skladu sa zakonom;

- evidentiranje i praćenje imovinskog stanja i promene imovinskog stanja izabranih i imenovanih funkcionera, službenih lica i odgovornih lica u javnim preduzećima i drugim pravnim licima koja raspolažu državnim kapitalom na način utvrđen zakonom;

- donošenje Poslovnika Komisije;

- podnošenje Godišnjeg izveštaja o svom radu i preduzetim merama i drugim aktivnostima Skupštini koja ga dostavlja predsedniku Republike, Vladi i sredstvima javnog informisanja;
- saradnja sa drugim državnim organima u sprečavanju korupcije;

- saradnja sa odgovarajućim institucijama drugih država, kao i sa međunarodnim organizacijama na planu sprečavanja korupcije;

- preduzimanje aktivnosti na planu obrazovanja zaposlenih u institucijama koje se bave otkrivanjem i kažnjavanjem korupcije i drugih vidova kriminala;

- donosi akta o unutrašnjoj organizaciji i sistematizaciji radnih mesta u Sekretarijatu;

- obavlja i druge poslove u skladu sa zakonom.

Komisija obaveštava javnost o preuzetim merama i aktivnostima i njihovim rezultatima.

U skladu sa članom 33. Zakona o sprečavanju korupcije, službena lica imaju obavezu prijavljivanja imovine. Izabrani ili imenovani funkcioner, odgovorno lice u javnom preduzeću, javnoj ustanovi ili drugom pravnom licu koje raspolaže državnim kapitalom, prilikom izbora, odnosno imenovanja ili najkasnije u roku od 30 dana od dana izbora ili imenovanja, popunjava upitnik (anketni list) sa detaljnim popisom nepokretne imovine, pokretne imovine veće vrednosti, dužničkih hartija od vrednosti i potraživanjima, kao i drugim sredstvima u njegovom posedu, ili posedu članova njegove porodice, navodeći osnov za sticanje prijavljene imovine i deponuje kod notara overenu izjavu o odricanju od zaštite bankarske tajne u vezi sa svim računima u domaćim i stranim bankama. Više navedeni zvaničnici dužni su da takođe popune ovakav upitnik u roku od 30 dana od dana prestanka funkcije. Ukoliko su u roku od 30 dana od dana prestanka obavljanje javne funkcije ponovo izabrani ili imenovani na istu ili drugu funkciju, dužni su da obaveste Komisiju o novom izboru ili imenovanju, i smatra se da je upitnik o imovinskom stanju podnet. Upitnici i izjave o imovinskom stanju podnose se Komisiji i Upravi javnih prihoda.

Prema članu 33-a službena lica zaposlena u državnim agencijama, opštinskim administracijama i upravi grada Skoplja imaju obavezu prijavljivanja imovine u roku od 30 dana od dana zaposlenja. Upitnici koji se odnose na prijavu imovine dostavljaju se državnom organu u kome su zaposleni. Ministarstvo pravde donosi akt o načinu postupanja sa upitnicima koje popunjavaju ova službena lica.

Prema članu 33-b sadržinu i formu obrazca upitnika propisiju Komisija. U skladu sa članom 34.

izabrani ili imenovan funkcioner, službeno lice i odgovorno lice u javnom preduzeću ili drugom pravnom licu koje raspolaže državnim kapitalom dužno je da u roku od 30 dana prijavi bilo kakvo povećanje svoje imovine ili imovine nekog člana svoje porodice, kao čto su izgradnja kuće ili druge zgrade, kupovina nekretnina, hartija od vrednosti, automobila ili druge pokretne imovine u vrednosti većoj od dvadeset prosečnih neto zarada u prethodnom tromesečnom periodu. Prijava o promeni imovinskog stanja se podnosi Komisiji i Upravi javnih prihoda, a u prilogu se dostavlja i ugovor ili drugi dokumenti koji čine osnov za raspolaganje imovinom, kao i dokument o načinu izvršavanja plaćanja imovine.

Prema članu 35. podaci iz upitnika predstavljaju javne informacije, osim informacija koje su zaštićene zakonom. Podaci iz upitnika, osim informacija zaštićenih zakonom a odnose se na izabrane ili imenovane funkcionere, odgovorna lica u javnom preduzeću, javnoj ustanovi ili drugom pravnom licu koje raspolaže državnim kapitalom biće objavljene na sajtu Komisije.

U skladu sa članom 36. protiv izbranih ili imenovanih funkcionera, kao i drugog službenog lica i odgovornog lica u javnom preduzeću, javnoj ustanovi ili drugom pravnom licu koje raspolaže državnim kapitalom, može da se povede postupak za ispitivanje imovine i imovinskog stanja, ako to lice nije dostavilo popunjen upitnik, ili nije dalo tražene podatke ili je dalo nepotpune podatke, ili nije prijavilo promenu imovinskog stanja u skladu sa članom 34. Postupak u ovom povodu pokreće Uprava javnih prihoda, a zahtev za pokretanje postupka može da podnese i Komisija. Pokretanjem postupka, Uprava javnih prihoda podnosi i predlog nadležnom osnovnom sudu za uvođenje privremene mere zabrane raspolaganja imovinom. U ovom postupku lice čije se imovinsko stanje istražuje, dužno je da Upravi javnih prihoda dostavi dokaze o izvorima sredstava za sticanje imovine i sredstvima kojima lično raspolaže i kojima raspolažu členovi njegove porodice. Državni organi, organi jedinica lokalne samouprave, nosioci platnog prometa i druga fizička i pravna lica, na zahtev Uprave za javne prihode i u roku koji ona odredi, dužni su da pruže sve informacije potrebne za utvrđivanje činjenica od značaja za ispitivanje imovinskog stanja.

Ako se u postupku ispitivanja imovinskog stanja dokaže da stečena ili uvećana imovina nije stečena kao rezultat prijavljenih i oporezovanih prihoda, Uprava za javne prihode donosi rešenje o ličnom oporezivanju. Poresku osnovicu predstavlja razlika u vrednosti imovine u trenutku sticanja i dokazanih sredstava koja su bila potrebna za nabavku imovine koja je u pitanju. Porez na neprijavljene prihode se izračunava po stopi od 70%. Na iznos obračunatog a neplaćenog poreza se obračunava i naplaćuje kamata u skladu sa Zakonom o poreskom postupku, računato od dana donošenja odluke o oporezivanju. Na ovo rešenje može da se izjavi žalba u skladu sa Zakonom o poreskom postupku koja ne odlaže izvršenje naplate poreza. Ukoliko se utvrdi da je stečena imovina velike vrednosti, Uprava javnih prihoda podnosi krivičnu prijavu protiv lica koje je upitanju nadležnom javnom tužilaštvu. O ovim preuzetim merama Uprava javnih prihoda izveštava Komisiju. Protiv konačne odluke o oporezivanju, može da pokrene upravni spor pred nadležnim sudom predviđenim zakonom. Ovaj sudski postupak je hitan.

Na internet sajtu Državne komisije za borbu protiv korupcije objavljuju se podaci iz upitnika o imovini funkcionera i drugih službenih lica za koje je zakonom predviđena obaveza prijavljivanja imovine i promene imovinskog stanja. Takođe, na ovom sajtu su dostupni obrazci upitnika o imovinskom stanju (anketen list) i izjave o nepostojanju sukoba interesa (izjava za interesi).

**Zakon o sprečavanju sukoba interesa**

Za primenu Zakona o sprečavanju sukoba interesa nadležna je Državna komisija za sprečavanje korupcije.

Službenim licima u smislu ovog zakona smatraju se : predsednik Republike Makedonije, narodni poslanici, gradonačelnici, ambasadori i druga imenovana lica Republike Makedonije u inostranstvu, lica postavljena i imenovana od strane Skupštine Republike Makedonije, Vlade Republike Makedonije, postavljena i imenovana lica u državnoj upravi i drugim državnim organima, pravosuđu, javnim preduzećima, ustanovama, drugim pravnim licima državne uprave i lokalne samouprave, državni službenici i zaposleni u organima državne uprave i drugim državnim organima, pravosuđu, javnim preduzećima i ustanovama, drugim pravnim licima državne uprave i lokalne samouprave, odbornici opštinskih veća, odbornici Veća grada Skoplja, kao i lica zaposlena preko agencije za privremeno zapošljavanje sa ovlašćenjima utvrđenim zakonom.

Cilj ovog zakona je da spreči zloupotrebu javnih ovlašćenja funkcionera za ostvarivanje ličnih i koristoljubivih ciljeva, kao i da onemogući da privatni interes funkcionera dođe u sukob sa javnim interesom. Član 5. Zakona o sprečavanju sukoba interesa navodi da funkcioner tokom vršenja javnih ovlašćenja i dužnosti ne sme da se rukovodi ličnim, porodičnim, verskim, političkim i etničkim interesima niti pritiscima i obećanjima predpostavljenih. Funkcioner ne sme da pribavlja korist od obavljanja javne funkcije, ostvaruje ili stiče pravo od povrede prava jednakosti svih pred zakonom, zloupotrebljava prava koja proizilaze iz obavljanja javnih ovlašćenja i dužnosti, prima nagrade ili drugu korist za obavljanje poslova koji su u vezi sa javnim ovlašćenjima i dužnostima, traži ili prima nagradu ili uslugu za to da glasa ili ne glasa ili da utiče na donošenje odluke nekog tela ili lica u cilju ostvarivanja lične koristi ili koristi s njim povezanih lica, obećava zaposlenje ili ostvarivanje nekog drugog prava primanjem poklona ili traženjem poklona, utiče na donošenje odluka u postupku javne nabavke ili da na bilo koji drugi način koristi svoj položaj kako bi uticao na donošenje odluka s ciljem postizanja privatnog interesa ili koristi za njega ili s njim povezana lica.

U slučaju da postoji sumnja da je došlo do sukoba interesa, funkcioner je dužan da pribavi mišljenje Državne komisije za sprečavanje korupcije. Funkcioner za vreme vršenja javnih ovlašćenja i dužnosti ne sme da obavlja bilo koju delatnost koja može da utiče na nepristrasno vršenje njegove javne funkcije i zaštitu javnog intersa. Prema članu 9. Zakona o sprečavanju sukoba interesa, funkcioner koji je pre stupanja na javnu funkciju, kao vlasnik, upravljao privrednim društvom ili ustanovom, ili obavljao drugu privatnu delatnost, dužan je da upravljačka prava prenese na drugo lice ili posebno telo tokom obavljanja javnih ovlašćenja i dužnosti. Funkcioner koji je pre stupanja na javnu funkciju vršio samo određene dužnosti u privrednom društvu ili ustanovi, tokom obavljanja javne funkcije može da te dužnosti prenese na lice koje sam ovlasti.

Prema članu 15. Zakona o sprečavanju sukoba interesa, funkcioner ne sme da prima poklone vrednije od sto evra u denarskoj protivvrednosti, niti da prima hartije od vrednosti bez obzira na njihovu vrednost, kao ni zlatne ili druge skupocene predmete.

Prema članu 17. Zakona o sprečavanju sukoba interesa , funkcioner u roku od tri godine po prestanku javne funkcije, ili prestanku zaposlenja, ne može biti zaposlen u preduzeću u kome je vršio kontrolu ili uspostaviti bilo kakav ugovorni odnos za vršenje javnih ovlašćenja i dužnosti. Funkcioner u roku od tri godine nakon prestanka vršenja javnih ovlašćenja ili dužnosti, ili prestanka zaposlenja, ne može steći akcije po bilo kom osnovu u pravnom licu u kome je radio, ili vršio nadzor. Ako je funkcioner u navedenom roku stekao akcija ili udeo u vlasništvu, putem nasledstva, dužan je da to prijavi Državnoj komisiji za sprečavanje korupcije. Funkcioner, u roku od dve godine nakon prestanka vršenja javnih ovlašćenja i dužnosti, ili prestanka zaposlenja, ne može da zastupa fizička ili pravna lica u organu u kojem je prethodno radio, ako učestvuje u donošenju odluka u nekom predmetu. Prema članu 18. funkcioner ne može biti član upravnog ili nadzornog odbora privrednog društva, javnog preduzeća, agencije, fonda i svih drugih organizacionih oblika sa dominantnim državnim kapitalom osim u slučajevima predvićenim zakonom kada državni službenik i lice sa posebnim dužnostima i ovlašćenjima može da bude član upravnog ili nadzornog odbora privrednog društva.

Član 20. određuje sprečavanje sukoba interesa u aktivnostima udruženja građana i fondacijama. Funkcioner koji je član nekog udruženja građana ne sme biti član upravnog organa ili da bude na bilo kojoj upravljačkoj funkciji u udruženju građana. Funkcioner može biti član upravnog ili nadzornog organa neprofitne organizacije, udruženja građana i fondacije koja obavlja naučne, kulturne, sportske, humanitarne i slične aktivnosti, i to bez prava na naknadu, osim za putne troškove u vezi s aktivnostima ove organizacije, udruženja i fondacije. O tome je funkcioner dužan da obavesti Državnu komisiju za sprečavanje korupcije u roku od 30 dana.

Obavezu prijavljivanja o postojanju sukoba interesa uređuje član 20-a. Predsednik Republike, poslanici, gradonačelnici, ambasadori i ostala imenovana lica Republike Makedonije inostranstvu, izabrana i postavljena lica u Skupštini Republike Makedonije i Vladi Republike Makedonijе, organima državne uprave i drugim državni organima, pravosudnim organima, preduzećima, ustanovama, drugim organima državne uprave i lokalne samouprave utvrđenih zakonom pri preuzmanju vršenja javnih ovlašćenja i dužnosti u roku od 30 dana dužni su da dostave izjavu o postojanju ili nepostojanju sukob interesa Državnoj komisiji za sprečavanje korupcije.

Prema članu 20-b državni službenici i nameštenici u državnoj upravi i drugim državnim organima, pravosuđu, javnim preduzećima, ustanovama, drugim pravnim licima državne uprave i lokalne samouprave osnovanim zakonom, kao i lica zaposlena preko ovlašćene agencije za privremeno zapošljavanje u roku od 30 dana moraju da podnesu izjavu o postojanju ili nepostojanju sukoba interesa organima u kojima obavljaju svoje dužnosti, ili u kojima su zaposleni.

Ako u toku vršenja javnih ovlašćenja i dužnosti, funkcioner dođe u poziciju sukoba interesa dužan je da u roku od 30 dana od nastanka promene o tome obavesti Državnu
komisiju za sprečavanje korupcije. Ako se u roku od tri godine nakon prestanka vršenja javne funkcije, bivši funkcioner zaposli u privrednom društvu ili drugom pravnom lice u privatnom sektoru, dužan je da u roku od 30 dana o tome obavesti Državnu komisiju za sprečavanje korupcije. Formu i sadržaj izjave o postojanju sukoba interesa propisuje Državna komisija za sprečavanje korupcije. Vlada na predlog ministra pravde uređuje način provere sadržaja izjave o postojanju ili nepostojanju sukoba interesa.

U slučajevima gde postoji sumnja ili postoje dokazi koji ukazuju na postojanje sukoba interesa, Državna komisija za sprečavanje korupcije će proveriti izjave o postojanju ili nepostojanju sukoba interesa u skladu sa Zakonom o javnim nabavkama.

Prema članu 21. Zakona o sprečavanju sukoba interesa, nadležnosti Državne komisije za sprečavanje korupcije u pogledu sprečavanja sukoba interesa su sledeće:

- donosi Nacionalni program i akcioni plan za prevenciju i sprečavanje sukoba

interesa;

- daje mišljenje o predlozima zakona koji se odnose na sprečavanje sukoba interesa;

- proverava izjave o postojanju ili nepostojanju sukoba interesa,
- razmatra slučajeve sukoba između javnog i privatnog interesa utvrđene
ovim ili bilo kojim drugim zakonom;
- podnosi izveštaj o svom radu i o preduzetim merama i aktivnostima Skupštini Republike Makedonije, i ovaj izveštaj dostavlja Vladi i medijima;
- sarađuje sa drugim državnim organima u sprečavanju pojave sukoba interesa;
- preduzima edukativne aktivnosti za detekciju sukoba interesa u skladu sa ovim ili bilo kojim drugim zakonom;
- sprovodi mere predviđene u ovom zakonu;
- informiše javnost o slučajevima sukoba interesa i
- obavlja i druge poslove predviđene ovim zakonom i drugim zakonima.

Članovi 22-23 određuju postupke Državne komisije za sprečavanje korupcije u ostvarivanju njenih nadležnosti, a članovi 25-29 određuju mere koje je ona ovlašćena da preduzima. Članovi 30-31 određuju javnost rada i zaštitu podataka o ličnosti dobijenih u postupku utvrđivanja postojanja odnosno nepostojanja sukoba interesa u radu Državne komisije za sprečavanje korupcije. Članovi 32-34 sadrže prelazne i završne odredbe.

**Izborni sistem Republike Makedonije**

Postojeći izborni sistem u Makedoniji u određenoj meri prilagođen je složenoj etničkoj strukturi zbog čega se često sprovodila reforma izbornog zakonodavstva. Ova meterija regulisana je jedinstvenim Izbornim zakonikom kojim se uređuje način, uslovi i postupak za izbor predsednika Republike, izbor poslanika, odbornika opštinskog veća i veća grada Skoplja, izbor gradonačelnika opština i gradonačelnika grada Skoplja kao i način i postupak glasanja, vođenja biračkih spiskova, određivanje biračkih okruga i uslova za rad biračkih mesta.[[4]](#footnote-4)

Izborni zakonik ne predviđa postojanje izbornog praga, tako da sve političke stranke mogu učestvovati u raspodeli mandata, na osnovu postignutih izbornih rezultata. Poslanici se biraju po mešovitom izbornom sistemu sa zatvorenih izbornih lista a raspodela mandata se vrši se u skladu sa D’Ontovim metodom.**[[5]](#footnote-5)** Skupština Republike Makedonije *(Sobranie na Republika Makedonija),* ima 123 poslanika od kojih se 120 bira po proporcionalnom izbornom modelu u okviru 6 izbornih jedinica (1 jedinica – 20 poslanika) dok preostala tri poslanika u tri dodatne izborne jedinice bira dijaspora i to po većinskom sistemu.[[6]](#footnote-6) Ovo pravo, dijaspora je prvi put koristila na prevremenim, parlamentarnim, izborima održanim 5. juna 2011. godine, čemu je prethodila odluke Skupštine o raspuštanju. Trenutni saziv, izabran je upravo na tim izborima. Prema Izbornom zakoniku,sledeći redovni izbori, trebalo bi da se održe 2015. godine, nakon isteka četverogodišnjeg poslaničkog mandata.

*Sastav Skupštine*

Skupština Republike Makedonije, održala je konstitutivnu sednicu 25. juna 2011. kada je za svog predsednika izabrala Trajka Veljanoskog (Demokratska partija makedonskog nacionalnog jedinstva; VMRO-DPMNE), koji je bio predsednik i u prethodnom sazivu (2008-2011). Trenutni saziv (2011-2015), prema podacima sa internet stranice Skupštine Republike Makedonije čine dva samostalna poslanika i 20 političkih stranaka:[[7]](#footnote-7)

* Demokratska partija makedonskog nacionalnog jedinstva – (VMRO-DPMNE)
* Socijal-demokratski savez Makedonije (SDSM)
* Demokratski savez za integracije
* Pokret nacionalnog jedinsta Turaka u Makedoniji
* Demokratski savez
* Stranka za evropsku budućnost
* Socijalistička stranka Makedonije
* Liberalna stranka
* Demokratska partija Albanaca
* Nacionalni demokratski preporod
* Nova socijal-demokratska stranka
* Srpska napredna stranka u Makedoniji
* Stranka makedonske demokratske akcije
* Stranka emancipacije Roma
* Demokratski preporod Makedonije
* Demokratska stranka Turaka
* Demokratska stranka Srba
* VMRO Makedonska
* Demokratska liga Bošnjaka
* Savez Roma

*Raspodela poslaničkih mandata:*

Demokratska partija makedonskog nacionalnog jedinstva (VMRO-DPMNE**)** (koalicija)  **56**

Socijal-demokratski savez Makedonije SDSM (koalicija) **42**

Demokratski savez za integracije **15**

Demokratska partija Albanaca  **8**

Nacionalni demokratski preporod **2**

*Polna strtuktura:*

muškaraci 89

žene 34 (27.64%)

*Izborni zakonik*

Zakonik propisuje da se predsednik Republike bira po većinskom modelu i da u izbornom procesu, pored građana, učestvuju i državljani Makedonije koji žive van granica države i koji ovo pravo ostvaruju u diplomatsko-konzularnim predstavništvima Republike. Izbor članova opštinskog veća odnosno veća grada Skoplja sprovodi se po proporcionalnom a izbor svih gradonačelnika po većinskom izbornom modelu. Zakon takođe reguliše nespojivost funkcija predsednika Republike, poslanika, gradonačelnika i članova gradskog veća i precizira da se funkcija gradonačelnika i poslanika obavlja profesionalno te da poslanici ne mogu biti opozvani. Osim ovoga, sve radnje u vezi izbornih aktivnosti oslobođene su plaćanja poreza i carina a ministar finansija odredićuje način plaćanja poreza na dodatu vrednost u vezi izrade glasačkih listića i izbornog materijala kao i načine određivanje carina.

Odluku o raspisivanju izbora donosi predsednik Skupštine koju prosleđuje Državnoj izbornoj komisiji, Ministarstvu inostranih poslova i Ministarstvu pravde i to se objavljuje u Službenom glasniku. Od dana raspisivanja izbora pa do njihovog održavanja ne sme proći više od 90 ni manje od 70 dana. Izbori za predsednika Republike raspisuju se najkasnije 60 dana pre isteka mandata odnosno u roku od 40 dana od dana njegovog prestanka.

Izbori za članove veća i gradonačelnika održavaju se svake četvrte godine istovremeno u svim opštinama, u drugoj polovini meseca marta. U slučaju vanrednih izbora (ne mogu biti raspisani 6 meseci pre raspisivanja redovnih) primenjivaće se odredbe Zakon o lokalnoj samoupravi. Za sprovođenje izbora nadležna je Državna izborna komisija, opštinske izborne komisije i Izborna komisija grada Skoplja, birački odbor i Odbor za glasanje u diplomatsko - konzularnim predstavništvima.

Prilikom izbora članova ovih tela, zakon je između ostalog, propisao obavezu ravnomerne zastupljenosti pripadnika etničkih zajednica u sredinama u kojima oni čine 20% stanovništva, zatim da se osim makedonskog jezika i ćiriličnog pisma, kao zvanični jezik, koriste i jezik i pismo etničke zajednice u okviru svih izbornih aktivnosti (izborne liste, glasački listići, zapisnici). Osim toga, sastav izbornih organa treba da odražava princip jednake zastupljenosti pripadnika oba pola (30% svaki pol).

* *Državna izborna komisija*

Državna izborna komisija (DIK)**[[8]](#footnote-8)** je zadužena za sporovođenje izbora na državnom nivou i komisiju čine predsednik, potpredsednik i prema, informacijama sa internete stranice Komisije, pet članova. Takođe, administrativnu i stručnu podršku Komisiji pruža Stručna služba kojom rukovode generalni sekretar i zamenik generalnog sekretara.**[[9]](#footnote-9)** Rad i organizacija Službe, utvrđena je Pravilnikom o unutrašnjoj organizaciji i delokrugu rada koji je donela Državna izborna komisija. Ova služba sastoji se od četiri sektora od kojih svaki koordinira rad pojedinih odeljenja:

* Sektor za stručne i administrativne poslove i međunarodnu saradnju - Odeljenje za stručno-administrativne poslove, Odeljenje za finansijsko-materijalne i Odeljenje za međunarodnu saradnju;
* Sektor za edukaciju – Odeljenje za edukaciju i Odeljenje za informisanje i pres centar;
* Sektora za informacione tehnologije – Odeljenje za informatičku infrastrukturu i Odeljenje za programiranje i analizu;
* Sektora za birački spisak – Odeljenje za organizaciono-tehničku i metodološku obradu biračkog spiska.

Osim sektora, u okviru Službe postije tri samostalna odeljenja i to za strateško planiranje i analizu; upravljanje ljudskim resursima i unutrašnju reviziju. Za potrebe sprovođenja izbora Državna izborna komisija može obrazovati i pomoćna tela za obavljanje organizaciono-tehničkih poslova. Sredstva za rad obezbeđena su u budžetu Republike Makedonije.

Državna izborna komisija učestvovala je u radionici koju je za njene potrebe, organizovalo Udruženje izbornih zvaničnika Evrope *(Association of European Election Officials-ACEEEO),* u februaru 2010.**[[10]](#footnote-10)**

Izborni Zakonik propisao je obavezu Ministarstvu unutrašnjih poslova, osnovnim sudovima i organu za izvršenje zavodskih sankcija da dostavljaju podatke Državnij izbornoj komisiji radi ažuriranja podataka u biračkom spisku što se radi dva puta godišnje. Komisija, 15 dana pre održavanja izbora stavlja birački spisak (prečišćena verzija) na uvid javnosti o čemu obaveštava građane. Svi podaci o biračima koriste se u skladu sa Zakonom o zaštiti podataka o ličnosti. Političke stranke, ako žele, mogu dobiti izvode iz biračkog spiska za pojedina biračka mesta, koji se koriste samo u svrhu za koju su dobijeni i njihova zloupotreba se zabranjuje (npr. evidentiranje građana koji su galsali).

* *Pravo predlaganja kandidata*

Izbornim zakonikom su precizirani i uslovi pod kojima registrovane političke stranke, stranačke koalicije kao i grupe građana mogu predlagati kandidate za predsednika Republike, poslanike, članove veća i gradonačelnika Skoplja. Tako je predlagač obavezan da za listu za predsednika Republike prikupi najmanje 10 000 potpisa glasača ili 30 potpisa članova Skupštine, za parlamentarne izbore 1 000 potpisa dok je broj potpisa potreban za članove veća i gradonačelnika Skoplja uslovljen brojem stanovnika (od najmanje 10 000 stanovnika i 100 potpisa do najviše 100 001 stanovnika i 450 potpisa). Potpisi birača u postupku kandidovanja prikupljaju se u prisustvu članova Državne izborne komisije na zakonom propisanom obrascu i ova procedura počinje petnaestog dana od dana raspisivanja izbora i traje 15 dana. Proglašene izborne liste organi nadležni za sprovođenje izbora objavljuju u sredstvima javnog informisanja.

* *Izborna kampanja*

Zakonik takođe precizira i aktivnosti koje se smatraju izbornom kampanjom kao što su javni skupovi, prikazivanje video materijala na javnim mestima, u elektronskim medijima i putem interneta, distribucija štampanih materijala kao i lepljenje plakata. Lepljenje predizbornih plakata je besplatno i dozvoljeno je samo na onim mestima koja odrede organi lokalne samouprave a njihovo uništavanje se kažnjava. Međutim, nakon završetka izbora, obaveza organizatora predizborne kampanje jeste uklanjanje svih predizbornih materijala. Takođe, Zakonik je regulisao i održavanje predizbornih skupova i precizirao da se ovaj vid aktivnosti ne može održavati u vojnim i verskim objektima, bolnicama, staračkim domovima, vrtićima i drugim javnim ustanovama. Izuzetak predstavljaju ustanove kulture i škole pod uslovom da ne postoje druge odgovarajuće ustanove.

Učestvovanje medija u izbornim kampanjama takođe je regulisano Izbornim zakonikom. Na osnovu toga, Savet za radiodifuziju po prethodno pribavljenom mišljenju Državne izborne komisije donosi Pravilnik o ponašanju emitera u periodu pre početka izborne kampanje i Pravilnik o jednakoj medijskoj zastupljenosti tokom predizborne kampanje (oba akta objaljuju se u „Službenom glasniku“ Republike Makedonije). Svi mediji, pet dana nakon donošenja odluke o raspisivanju izbora, treba da objave cenovnik emitovanja odnosno objavljivanja predizbornih sadržaja. Iznosi se ne smeju menjati a po jedan primerak cenovnika dostavlja se Savetu za radiodifuziju (elektronski mediji) i Državnoj izbornoj komisiji kao i Državnoj revizorskoj kancelariji (štampani mediji). Mediji, 15 dana nakon završetka predizborne kampanje dostavljaju finansijske izveštaje Državnoj izbornoj komisji, Državnoj revizorskoj kancelariji i Državnoj komisiji za sprečavanje korupcije koji ih objavljuju na svojim internet stranama.

Pravo na predizbornu kampanju ostvaruju samo podnosioci proglašenih izbornih listi a organizovanje kampanje nije dozvoljeno stranim fizičkim i pravnim licima. Kampanja počinje 20 dana pre održavanja izbora a u slučaju dva izborna kruga, kampanja se mora završiti 24 sata pre dana izbora. Izbornim zakonikom regulisano je i finansiranja izborne kampanje i propisana je obaveza o vođenju evidencije o donacijam u skladu sa Pravilnikom koji donosi Ministarstvo finansija. Evidencija sadrži podatke o donatorima, vrsti i visini donacije kao i datumu doniranja. Nakon završetka izborne kampanje, organizator mora u roku od 15 dana podneti finansijski izveštaj Državnoj izbornoj komisji, Državnoj revizorskoj kancelariji, Državnoj komisiji za sprečavanje korupcije i Skupštini odnosno gradskom veću.

Prema Zakoniku, organizator izborne kampanje mora u roku od 48 sati od proglašenja izborne liste najpre da otvori poseban račun za finansiranje izborne kampanja a onda i da dostavi odgovarajući dokaz o tome nedležnoj izbornoj komisiji. U suprotnom izborna lista se poništava. Ovaj račun se gasi nakon proglašenja izbornih rezultata i povraćaja sredstava utrošenih za finansiranje kampanje, srazmerno broju osvojenih glasova. Sredstva se izdvajaju iz budžeta Republike Makedonije i obračunavaju se po principu 1 glas = 15 makedonskih denara. O visini ovih sredstava odlučuje Skupština Makedonije, odnosno opštinsko veće. Svi organizatori kampanja čiji kandidati nisu izabrani ali su osvojili 1,5% od ukupnog broja glasova takođe imaju pravo na povraćaj sredstava utrošenih u predizbornoj kampanji. Inače, od dana donošenja odluke o raspisivanju izbora pa do proglašenja konačnih rezultata izbora Zakonik zabranjuje bilo kakve dodatne budžetske isplate (plate, penzije, socijalna davanja).

Ako tokom predizborne kampanje dođe do narušavanja ili kršenja prava jednog kandidata od strane drugog, zaštitu svojih prava kandidati mogu potražiti pred nadležnim osnovnim sudom. U tom slučaju sud odlučuje po osnovu zahteva za zaštitu prava glasa i to u roku od 48 sati. I sledeća sudska instanca ima rok od takođe 48 sati za donošenje presude koja se potom objavljuje u sredstvima javnog informisanja.

* *Proglašavanje rezultata izbora i raspodela mandata*

Izborne rezultate za poslanike proglašava Državna izborna komisija na osnovu podataka iz zapisnika i izbornih materijala dobijenih od opštinskih izbornik komisija Za svaku izbornu jedinicu Državna izborna komisija vodi poseban zapisnik o rezultatima izbora u koji se unosi:

* ukupan broj biračkih mesta,
* ukupan broj birača upisanih u svakom izbornom okrugu,
* ukupan broj bolesnih i osoba sa invaliditetom,
* ukupan broj birača koji su glasali,
* ukupan broj nevažećih glasačkih listića,
* ukupan broju glasova koje su dobile pojedine izborne liste,
* broju poslaničkih mandata koje su dobile pojedine izborne liste,
* ime i prezime izabranih kandidata.

Nakon proglašenja rezultata izbora, sledi raspodela mandata koji se za Skupštinu raspoređuje u skladu sa D’Ontovim metodom. Takođe, na isti način raspoređuje se i broj mesta u gradskim većima. Za razliku od ovoga, gradonačelnici su izabrani ako su osvojili većinu glasova pod uslovom da je na izborima učestvovala 1/3 registrovanih birača. Ako ovaj uslov nije ispunjen održava se i drugi krug izbora. Za gradonačelnika Skoplja izabran je onaj kandidat koji je osvojio najveći broj glasova. Međutim, ako se ni nakon drugog kruga ne izabere gradonačelnik, izborna komisija obaveštava o tome Vladu koja određuje poverenika a potom upućuje zahtev predsedniku Skupštine za raspisivanje izbora za izbor gradonačelnika.

Kandidat koji je osvojio većinu glasova od ukupnog broja registrovanih birača biće izabran za predesdnika Republike. U suprotnom, u roku od 14 dana održava se drugi izborni krug u kojem učestvuju dva kandidata sa najvećim brojem osvojenih glasova u prvom krugu. Predsednik je izabran kada je za jednog od kandidata glasala većina pod uslovom da je na izborima glasalo više od 40% birača. Ako ni jedan kandidat ne osvoji potrebnu većini, izbori se ponavljaju.

Izborni zakonik takođe reguliše i:

* prevremene predsedničke izbore;
* ako Ustavni sud oceni da su nastupile okolnosti iz člana 81. Ustava Republike Makedonije, predsednik Skupštine raspisuje izbore u roku od 48 sati
* prestanak mandata poslanika i ponovni izbor;
* podnošenjem ostavke,
* ako je pravnosnažnom odlukom osuđen na kaznu zatvora u trajanju od pet godina,
* u slučaju nespojivosti funkcije poslanika sa drugom funkcijom,
* u slučaju smrti,
* popuna upražnjenih mesta
* Državna izborna komisija u roku od tri dana obaveštava sledećeg kandidata sa izborne liste, koji u roku od 8 dana dostavlja odgovor o ne/prihvatanju mandata; ako se ne desi ništa od navedenog ceo proces sprovodi se od početka a kada na izbornoj listi više nema kandidata, izbori se ponavljaju u određenoj izbornoj jedinici,
* prestanak mandata odbornika, članova veća i gradonačelnika
* oduzimanjem mandata po osnovu odredaba Zakona o lokalnoj samoupravi (popuna upražnjenih mesta ista je kao i prilikom popunjavanja upražnjenih poslaničkih mesta samo što je sada sprovode opštinska izborna komisija odnosno izborna komisija grada Skoplja)
* ponavljanjem izbora – u slučaju poništavanja izbora, ili neodržavanja konstitutivne sednice veća u roku od 31 dana nakon održavanja izbora, izbore raspisuje predsednik Skupštine na predlog opštinske izborne komisije,
* prevremenim izborima – raspisani u skladu sa Zakonom o lokalnoj samoupravi.

Izbore i izborne procedure prema Zakoniku mogu posmatrati domaća i strana udruženja koja promovišu princip zaštite ljudskih prava i registrovana su najmanje godinu dana pre dana izbora, zatim, međunarodne organizacije kao i predstavnici stranih država. Saglasnost daje Državna izborna komisija.

Za narušavanje javnog reda i mira, kao i za zloupotrebu prava glasa i prava izbora, davanje mita, uništavanje izbornog materijala i izbornu prevaru, primenjuju se odredbe Krivičnog zakonika.

**Zakon o lobiranju**

Zakon o lobiranju[[11]](#footnote-11) (Zakonot za lobiranje, Sl. vesnikna R. Makedonija , br. 106/2008) usvojen je 2008. godine, a izmenjen i dopunjen 2011. godine (Zakonot za dopolnuvanje na Zakonot za lobiranje, Sl. vesnik na R. Makedonija, br.135/2011).

Zakonom o lobiranju uređuju se načela lobiranja, uslovi za sticanje zvanja lobiste, registracija lobista, vođenje Registra lobista, prava i dužnosti lobista, aktivnosti koje se ne smatraju lobiranjem, nadzorne mere koje mogu biti izrečene lobisti za kršenje odredaba ovog zakona. Ovaj zakon se odnosi na lobiranje u organima zakonodavne i izvršne vlasti, kako na državnom tako i na lokalnom nivou. U članu 2. bliže se određuju osnovni pojmovi koji se koriste u zakonu. Lobiranje je aktivnost usmerena na zakonodavne i izvršne vlasti na državnom i lokalnom nivou koja se vrši u cilju ostvarivanja određenih interesa u procesu donošenja zakona i drugih propisa. Lobista je fizičko lice koje obavlja lobiranje za odgovarajuću finansijsku naknadu, registrovan da obavlja delatnost lobiranja u skladu sa ovim zakonom, ili je zaposlen u pravnom licu registrovanom za obavljanje lobiranja sa kojim je zaključen ugovor o lobiranju. Naručilac lobiranja je zaineresovano fizičko ili pravno lice koje ima interes u lobiranju na zakonodavnu i izvršnu vlast na državnom i lokalnom nivou. U članu 3. određuju se načela lobiranja:

1. lobiranje se vrši dobrovoljno, na osnovu ugovora između lobiste ili pravnog lice kod kojeg je lobista zaposlen i klijenta lobiranja, kao stranki u lobiranju;
2. naručilac lobiranja izdaje lobisti punomoćje, sa kojim se lobista predstavlja pred organima u kojima lobira;
3. ugovor o lobiranju utvrđuje uslove pod kojima se sprovodi lobiranje u skladu sa ovim zakonom, kao i naknadu za lobiranje.

U skladu sa članom 6. lobiranje je transparentno i klijent lobiranja kao naručilac lobiranja ima pravo na uvid u aktivnosti lobiste, kao i obaveštenost o pitanjima koja su od značaja za lobiranje. U Makedoniji lobiranje može da obavlja i lice koje nije makedonski državljanin, pod uslovom da je lobista registrovan u skladu sa ovim zakonom. U skladu sa članom 10. Registar lobista je javan i vodi ga generalni sekretar Skupštine Republike Makedonije. Oblik i sadržaj obrasca za upis u Registar lobista i način njegovog vođenja propisuje ministar pravde.

Članovi 15-22. uređuju prava lobiste. Lobista ima pravo da od organa državne vlasti kod kojih lobira dobije informacije i dokumenata u vezi s predmetom lobiranja na način i po postupku koji je predviđen u skladu s Zakonom o slobodnom pristupu informacijama od javnog značaja. Lobista može da ostvaruje neposredne susrete i sastanke sa funkcionerima organa zakonodavne i izvršne vlasti na državnom nivou, kao i sa funkcionerima lokalne samouprave, u skladu sa pravilima rada tih organa. Lobista je dužan da na sastancima sa funkcionerima iznese važne informacije o lobiranju, posebno za koga lobira i koja je svrha i namena lobiranja. Lobista je dužan da u pisanom godišnjem izveštaju koji podnosi generalnom sekretaru Skupštine i Državnoj komisiji za sprečavanje korupcije izvesti o susretima i sastancima sa funkcionerima na svim nivoima državne vlasti. Lobista može zahtevati da iznese svoje stavove i mišljenja o predmetu za koji lobira u radnim telima zakonodavne i izvršne vlasti na državnom nivou i radnim telima lokalnih vlasti. Radna tela zakonodavne i izvršne vlasti na državnom nivou i radna tela lokalne vlasti mogu na sopstvenu inicijativu da pozovu lobistu da iznese svoje mišljenje o predmetu za koji lobira. Takođe, funkcioneri državnih organa vlasti kako na državnom tako i na lokalnom nivou mogu da odbiju zahtev lobiste za održavanje sastanka uz obrazloženje. Lobista je u lobiranju dužan da deluje u skladu s propisima koji se odnose na sprečavanje sukoba interesa i sprečavanje korupcije. Za nadzor nad lobiranjem je nadležna Državna komisija za sprečavanje korupcije.

Na osnovu inicijative za ocenu ustavnosti koju je podnelo nekoliko nevladinih organizacija i udruženja graćana, Ustavni sud Makedonije je odlukom od 13. januara 2010. ukinuo važenje odredbi člana 7. stav 2. alineje 1-3 koje se odnose na uslove koje mora da ispunjava fizičko lice za obavljanje delatnosti lobiranja i odredbi člana 23. koje se odnose na aktivnosti koje se ne smatraju lobiranjem. Najnovijim izmenama Zakona o lobiranju iz 2011. u članu 13. dodato je 17 stavova. Ove odredbe se odnose na slučajeve ako generalni sekretar Skupštine Republike Makedonije ne izda potvrdu o registraciji, preregistraciji ili brisanju iz Registra lobista, odnosno ne donese odluku o odbijanju zahteva za registraciju, preregistraciji ili brisanju iz Registra lobista, onda podnosilac zahteva ima pravo da podnese u roku od tri radna dana nakon isteka zakonskog roka od osam dana zahtev da generalni sekretar donese pravosnažno rešenje na traženi zahtev. Generalni sekretar je dužan da u roku od pet radnih dana od prijema navedenog zahteva donese pravosnažno rešenje kojim je zahtev za registraciju, preregistraciju ili brisanje iz Registra lobista prihvaćeno ili odbijeno.

**Tabela:** opšti podaci o izbornom sistemu Republike Makedonije[[12]](#footnote-12)

|  |  |
| --- | --- |
| Izborni prag | ne postoji, mandati se dele po sistemu takmičenja izbronih listi (D'ontov sistem) |
| **Izborne jedinice** | 6 višemandatnih i 3 jednomandatne |
| **Tip izbornog sistema** | mešoviti (proporcionalni i relativna većina) |
| **Koalicije se često obrazuju?** | da |
| **Da li je aktivno biračko pravo obavezno?**  | ne |
| **Da li su poslanici obavezni** **da prijave imovinu?** | da |
| **Da li postoji kodeks ponašanja poslanika?** | ne |
| **Da li je lobiranje normativno regulisano?** | da |

Istraživanje uradile:

Tanja Ostojić,

načelnik Biblioteke

Milana Šteković,

viši savetnik - istraživač

1. Oba zakona su dostupna na internet adresi Ministarstva pravde Republike Makedonije. <http://www.pravda.gov.mk/resursi.asp?lang=mak&id=01> [↑](#footnote-ref-1)
2. Krivični zakonik Republike Makedonije (nezvanični prečišćeni tekst) je dostupan na internet adresi Ministarstva pravde Republike Makedonije. <http://www.pravda.gov.mk/resursi.asp?lang=mak&id=01> [↑](#footnote-ref-2)
3. Adresa internet sajta Državne komisije za sprečavanje korupcije: <http://www.dksk.org.mk/> [↑](#footnote-ref-3)
4. Internet adresa:: <http://legislationline.org/topics/country/31/topic/6> , 29/06/2011 [↑](#footnote-ref-4)
5. Jedna od metoda raspodele mandata u proporcionalnom izbornom sistemu poznat još pod nazivom sistem takmičenja listi ili sistem najmanjeg zajedničkog delitelja (količnika). Ovaj sistem podrazumeva da se najpre izračuna biračka masa svake kandidatske liste odnosno broj glasova koji je lista osvojila u izbornoj jedinici. Zatim se biračka masa svake liste deli brojevima 1, 2, 3,... Sve do N (broj poslaničkih mesta u izbornoj jedinici) nakon čega se izdvaja onoliko najvećih biračkih masa koliko konkretnoj izbornoj jedinici pripada poslaničkih mesta. Biračke mase za svaku od lista se potom rangiraju s obzirom na njihovu veličinu, i to od najveće do najmanje. Najmanja od njih je zajednički delitelj koji je zapravo kriterijum raspodele mandata između kandidatskih listi. Svakoj listi pripada onoliko mandata koliko je puta zajednički delitelj sadržan u njenoj biračkoj masi. [↑](#footnote-ref-5)
6. Internet adresa: <http://www.sobranie.mk/> [↑](#footnote-ref-6)
7. Internet adresa: <http://www.sobranie.mk/?ItemID=C5223B907BD9D247A9245C0C30C2E6AE> [↑](#footnote-ref-7)
8. Internet adresa: <http://www.sec.mk/index.php/dik> [↑](#footnote-ref-8)
9. Dostupno na makedonskom jeziku na internet stranici: <http://www.sec.mk/index.php/strucnasluzba> [↑](#footnote-ref-9)
10. Internet adresa: <http://www.aceeeo.org/en/special-projects/training-for-election-officials/pilot-project-for-election-officials-in-cooperation-with-the-federal-election-institute-ife-and-the-tepjf-or-trife-the-electoral-court-of-the-federal-judiciary-of-mexico/training-for-the-state-election-commission-of-macedonia> [↑](#footnote-ref-10)
11. Zakon o lobiranju RM je dostupan na portalu pravnih informacija: [www.pravo.org.mk](http://www.pravo.org.mk) [↑](#footnote-ref-11)
12. Internet adresa: <http://www.ipu.org/parline-e/reports/2313_D.htm> [↑](#footnote-ref-12)